पाएं अपने शहर की ताज़ा ख़बरें और फ्री ई-पेपरडाउनलोड करें
चंडीगढ़ । पंजाब के परिवहन मंत्री और राज्य सड़क सुरक्षा काउंसिल के चेयरमैन अजीत सिंह कोहाड़ ने यातायात नियमों को सख्ती से लागू करने के निर्देश दिए हैं। मंगलवार को राज्य सड़क सुरक्षा काउंसिल की बैठक की अध्यक्षता करते कोहाड़ ने हाल ही में सड़क दुर्घटनाओं में स्कूली बच्चों की मौत के मामले पर गहरा अफसोस प्रकट करते स्कूल प्रबंधकों को यातायात नियमों का पालन करने को कहा।
उन्होंने कहा कि स्कूल खोलने और बंद होने के समय स्कूल के बाहर बच्चों की सुरक्षा के लिए स्कूल प्रबंधकों को अपना स्टाफ तैनात करना होगा। उन्होंने स्कूल प्रबंधकों को बस चालकों का चयन करते समय उनके अनुभव, गाडिय़ों की पासिंग, उनके रख-रखाव आदि संबंधी नियमों के अनुसार कार्य करने को कहा है। कोहाड़ ने कहा कि नियमों का उल्लंघन करने वालों के विरुद्ध कड़ी कार्रवाई की जाएगी।
ओवरलोड वाहनों के खिलाफ होगी कार्रवाई
विभिन्न विभागों की बैठक को संबोधन करते कोहाड़ ने भूसा और गन्ने के साथ ओवरलोड ट्रकों व ट्रॉलियों के खिलाफ कड़ी कार्रवाई करने के भी निर्देश दिए। उन्होंने कहा कि रात नौ बजे से लेकर सुबह सात बजे तक शहरों में रेत लेकर दाखिल होने वाली ट्रॉलियों के खिलाफ कड़ी कार्रवाई की जाए। जिन ट्रैक्टर-ट्रॉलियों पर रिफलेक्टर नहीं लगे हैं, उन पर भी उन्होंने शीघ्र रिफलेक्टर लगवाने के निर्देश दिए हैं।
इन विभागों को आदेश
सड़कों पर वृक्ष और बिजली के खम्भों के कारण पैदा हो रहे हादसों के संबंध में कोहाड़ ने ऐसे पेड़ों की कटाई और बिजली के खम्भों को तब्दील करने का सारा जिम्मा बिजली बोर्ड, वन विभाग, लोक निर्माण विभाग, नेशनल हाईवेज को सौंपा है। उन्होंने जिला सड़क सुरक्षा कमेटियों की मासिक बैठक भी सुनिश्चित करने के निर्देश दिए हैं।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn